PRIEDAS

ES ekologinio ženklo suteikimo elektroniniams vaizduokliams kriterijai

BENDROSIOS NUOSTATOS

Kriterijų tikslai

ES ekologinio ženklo kriterijai naudojami aplinkosauginio veiksmingumo požiūriu geriausiems elektroniniams vaizduokliams rinkoje atrinkti. Nustatant kriterijus daugiausia dėmesio skiriama pagrindiniam poveikiui aplinkai per visą minėtųjų produktų gyvavimo ciklą ir propaguojami žiedinės ekonomikos aspektai.

Kriterijais visų pirma siekiama populiarinti produktus, kurie efektyviai vartoja energiją, yra pataisomi ir lengvai išardomi (siekiant palengvinti išteklių atgavimą juos perdirbant pasibaigus naudojimo laikui), kuriuose yra minimali perdirbtosios medžiagos dalis ir kuriuose gali būti tik ribotas pavojingųjų medžiagų kiekis.

Šiuo tikslu kriterijais:

— nustatomi energijos sąnaudų reikalavimai, reikalaujant geriausių galimų energijos naudojimo efektyvumo klasių, ir nustatomos didžiausio įjungties veiksenos energijos sąnaudų ribos;

— nustatomi energijos sąnaudų valdymo reikalavimai;

— pripažįstami ir vertinami produktai, kuriuose naudojamas ribotas pavojingųjų medžiagų kiekis;

— nustatomi reikalavimai, kuriais užtikrinamas minimalus iš panaudotų produktų perdirbtų plastikų kiekis;

— nustatomi reikalavimai, kuriais užtikrinama, kad produktai būtų suprojektuoti taip, kad būtų pataisomi, ir būtų prieinamos taisymo instrukcijos, taisymo informacija ir atsarginės dalys;

— nustatomi reikalavimai, kuriais užtikrinamas tinkamas gyvavimo ciklo pabaigos valdymas reikalaujant pateikti perdirbti padedančią informaciją, apribojant medžiagų pasirinkimą ir skatinant naudoti lengvai išardomą konstrukciją;

— nustatomi reikalavimai dėl įmonių socialinės atsakomybės, kuriais sprendžiami darbo sąlygų klausimai gaminant ir išgaunant alavą, tantalą, volframą ir auksą konfliktinėse ir didelės rizikos zonose.

Tinkamo elektroninių vaizduoklių naudojimo ir šalinimo svarba atsižvelgiant į gyvavimo ciklą taip pat nagrinėjama nustatant reikalavimus, keliamus naudojimo instrukcijoms ir vartotojų informavimui.

ES ekologinio ženklo suteikimo elektroniniams vaizduokliams kriterijai:

1. energijos sąnaudos

1.1 energijos taupymas

1.2 elektros energijos suvartojimo valdymas

2. ribojamos cheminės medžiagos

2.1 draudžiamos ar ribojamos cheminės medžiagos

2.2 priemonės, skirtos fluorintų šiltnamio efektą sukeliančių dujų (ŠESD) išmetalams mažinti tiekimo grandinėje

3. pataisomumas ir komercinė garantija

4. gyvavimo ciklo pabaigos valdymas

4.1 medžiagų pasirinkimas ir perdirbti padedanti informacija

4.2 konstrukcijos tinkamumas išardyti ir perdirbti

5. įmonių socialinė atsakomybė

5.1 darbo sąlygos gamyklose

5.2 naudingųjų iškasenų pirkimas iš nekonfliktinių zonų

6. informaciniai kriterijai

6.1 informacija naudotojams

6.2 ekologiniame ženkle pateikiama informacija

Vertinimas ir patikra. Kiekvieno kriterijaus apraše nurodyti konkretūs vertinimo ir patikros reikalavimai.

Jei pareiškėjo prašoma pateikti deklaracijas, dokumentus, tyrimus, bandymų ataskaitas arba kitus duomenis, kurie rodytų atitiktį kriterijams, juos gali pateikti atitinkamai pareiškėjas (-a) ir (arba) jo (jos) tiekėjas (-ai) ir (arba) jų tiekėjas (-ai) ir pan.

Kompetentingos įstaigos pirmiausia pripažįsta patvirtinimus, kuriuos išdavė įstaigos, akredituotos pagal atitinkamą darnųjį bandymų ir kalibravimo laboratorijų standartą, ir patikras, kurias atliko įstaigos, akredituotos pagal atitinkamą darnųjį produktų, procesų ir paslaugų sertifikavimo standartą.

Prireikus galima taikyti kitus bandymų metodus nei nurodytieji kiekvienam kriterijui, jei paraišką vertinanti kompetentinga įstaiga patvirtina jų lygiavertiškumą.

Prireikus kompetentingos įstaigos gali reikalauti pagrindžiamųjų dokumentų ir atlikti nepriklausomas patikras ar apsilankyti vietoje, kad patikrintų atitiktį šiems kriterijams.

Apie tiekėjų ir produktų, kuriems buvo suteiktas ES ekologinis ženklas, gamybos vietų pokyčius pranešama kompetentingoms institucijoms, kartu su patvirtinamaisiais duomenimis, kad būtų galima patikrinti, ar ir toliau užtikrinama atitiktis kriterijams.

Būtina sąlyga – elektroniniai vaizduokliai turi atitikti visus taikytinus šalies (-ių), kurioje (-se) produktas pateiktas rinkai, teisinius reikalavimus. Pareiškėjas turi pateikti deklaraciją, kad produktas šį reikalavimą atitinka.

Vartojamų terminų apibrėžtys:

(1) automatinis skaisčio reguliavimo įtaisas – automatinis mechanizmas, kuris, kai įjungtas, elektroninio vaizduoklio ekrano skaistį reguliuoja priklausomai nuo aplinkos apšvietimo lygio vaizduoklio priekyje;

(2) numatytasis (-oji) – kai daroma nuoroda į konkretų nuostatį, tai gamykloje nustatytos konkrečios savybės, prieinamos naudotojui gaminį naudojant pirmą kartą arba, jei gaminyje leidžiama, atlikus gamyklinių nuostačių atkūrimo veiksmą, vertė;

(3) išardymo etapas – operacija, kuri baigiama dalies išėmimu arba vieno įrankio pakeitimu kitu;

(4) greitasis įjungimas, arba greitasis paleidimas, – patobulintoji veikimo aktyvinimo funkcija, kuria naudojantis įjungties veiksena įjungiama greičiau nei naudojantis įprasta veikimo aktyvinimo funkcija;

(5) didelė dinaminė sritis (HDR) – elektroninio vaizduoklio rodomo vaizdo kontrasto didinimo naudojant vaizdo medžiagos kūrimo metu sugeneruotus metaduomenis, kuriuos vaizduoklio valdymo grandynas interpretuoja, kad sukurtų žmogaus akiai tikroviškesnį nei su HDR nesuderinamų vaizduoklių kontrastą ir spalvas, metodas;

(6) LCD – skystakristalis vaizduoklis;

(7) skaistis – iš ploto vieneto tam tikra kryptimi sklindančios šviesos stiprio fotometrinis matas, išreikštas kandelomis į kvadratinį metrą (cd/m2). Dažnai vaizduoklio ekrano skaisčiui subjektyviai įvardyti vartojamas terminas „ryškumas“;

(8) įprasta konfigūracija, arba namų konfigūracija, standartinė veiksena televizijos aparatams, namų veiksena, – gamintojo galutiniam naudotojui pradinio nustatymo meniu rekomenduojami vaizduoklio nuostačiai arba numatomam produkto naudojimui užtikrinti taikomi gamykliniai elektroninio vaizduoklio nuostačiai. Ji įprastomis namų ar biuro sąlygomis turi galutiniam naudotojui užtikrinti optimalią kokybę. Deklaruotos išjungties, budėjimo, tinklinės budėjimo ir įjungties būsenų vertės matuojamos įprastos konfigūracijos sąlygomis;

(9) įjungties veiksena arba aktyvioji veiksena – būsena, kai prie energijos šaltinio prijungtas elektroninis vaizduoklis yra aktyvintas, ir vykdo vieną arba kelias vaizdavimo funkcijas;

(10) nuosavybiniai įrankiai – įrankiai, kurių plačioji visuomenė negali įsigyti, arba kurių negalima licencijuoti pagal jokius galiojančius patentus teisingomis, pagrįstomis ir nediskriminuojančiomis sąlygomis;

(11) perdirbamumas – galimybė produktą perdirbti jo gyvavimo ciklo pabaigoje taikant esamus metodus;

(12) atsarginės dalys – visi komponentai ar agregatai, kurie gali sugesti ir (arba) kuriuos, tikėtina, reikės keisti produkto naudojimo laikotarpiu. Kitos dalys, kurių eksploatavimo laikas paprastai viršija tipinę produkto eksploatavimo trukmę, nėra atsarginės dalys;

(13) UHD – elektroninis vaizduoklis, kuris gali priimti ultradidelės raiškos (UHD) signalą pagal Tarptautinės telekomunikacijų sąjungos rekomendaciją (ITU-R) BT.2020 ir rodyti jį 3840 × 2160 (UHD-4K) ir 7680 × 4320 (UHD-8K) skiriamosios gebos ekrane.

ES EKOLOGINIO ŽENKLO SUTEIKIMO KRITERIJAI

1 kriterijus. Energijos sąnaudos

1.1. Energijos taupymas

(a) Elektroniniai vaizduokliai turi atitikti deleguotojo reglamento (ES) 2019/2013 II priede nustatytas energijos vartojimo efektyvumo indekso specifikacijas, taikomas tam tikroms toliau nurodytoms energijos vartojimo efektyvumo klasėms arba aukštesnei energijos vartojimo efektyvumo klasei. Iki 2021 m. kovo 31 d.: i) televizijos aparatai – E energijos vartojimo efektyvumo klasę (jei skiriamoji geba yra UHD arba didesnė, – F klasę); ii) monitoriai – D energijos vartojimo efektyvumo klasę (jei skiriamoji geba yra UHD arba didesnė, – F klasę); iii) skaitmeniniai informaciniai vaizduokliai – F energijos vartojimo efektyvumo klasę. Po 2021 m. kovo 31 d.: ES ekologinio ženklo paraiškos pateikimo dieną – vieną iš 2 aukščiausių energijos vartojimo efektyvumo klasių, kurioms priskirti pagal Reglamento (ES) 2017/1369 (1) 12 straipsnį sukurtoje duomenų bazėje (2) įregistruoti konkrečios skiriamosios gebos ir tipo (televizijos aparatų, monitorių ar skaitmeninių informacinių vaizduoklių) modeliai (3). Pastaba : Gavęs licenciją pareiškėjas bent kas dvejus metus per visą tos licencijos galiojimo laikotarpį įrodo, kad laikosi vienos iš 2 aukščiausių energijos naudojimo efektyvumo klasių, kurioms priskirti įregistruoti modeliai (1), reikalavimų.

(b) Didžiausias įjungties veiksenos galios poreikis, esant įprastai konfigūracijai, turi būti ≤ 64 W (skaitmeninių informacinių vaizduoklių, kurių skiriamoji geba atitinka UHD arba yra didesnė, – 125 W).

Vertinimas ir patikra. Vykdydamas a punkte nurodytą reikalavimą, pareiškėjas pateikia elektroninio vaizduoklio bandymo, atlikto taikant Reglamento (ES) 2019/2013 IV priede nurodytus matavimo metodus, ataskaitą. Be to, paraiškos teikimo dieną ir bent kas 2 metus per visą licencijos galiojimo laikotarpį pateikiami įrodymai, kad EPREL duomenų bazėje yra įregistruoti ir aukščiausioms klasėms priskirti konkrečios skiriamosios gebos ir tipo vaizduokliai, kuriems prašoma suteikti ekologinį ženklą. Vykdydamas b punkte nurodytą reikalavimą, pareiškėjas pateikia elektroninio vaizduoklio bandymo, atlikto taikant Reglamento (ES) 2019/2021 III priedo 1 ir 2 punktuose nurodytus matavimo metodus ir sąlygas, ataskaitą.

Pastaba : Vaizduoklių su HDR funkcija atveju matavimas, ar įjungties veiksena veikiančio produkto energijos sąnaudos atitinka a ir b punktų reikalavimus, atliekamas įprastos konfigūracijos produktui veikiant standartinėje dinaminėje srityje (SDR).

1.2. Elektros energijos suvartojimo valdymas

(a) Rankinis skaisčio valdymas. Naudotojas turi turėti galimybę rankiniu būdu reguliuoti elektroninio vaizduoklio foninio apšvietimo intensyvumą.

(b) Automatinis skaisčio reguliavimas. Elektroniniai vaizduokliai su automatiniu skaisčio reguliavimo įtaisu turi atitikti kvalifikacinius reikalavimus, taikomus siekiant 10 % sumažinti Pmeasured vertę, kurie aprašyti Reglamento (ES) 2019/2021 II priede (B dalies 1 punkte).

(c) Sparčiosios paleisties funkcija. Įjungus sparčiosios paleisties funkciją (jeigu prietaisas ją turi), prietaisas automatiškai persijungia į numatytąją budėjimo arba išjungties būseną ne vėliau kaip praėjus 2 valandoms po paskutinio naudotojo veiksmo.

Vertinimas ir patikra. Pareiškėjas pateikia deklaraciją, kuria patvirtina, kad prietaisas pateikiamas su pirmiau nurodytais energijos sąnaudų valdymo nuostačiais.

Vykdydamas b punkte nurodytą reikalavimą, pareiškėjas pateikia elektroninio vaizduoklio bandymų ataskaitą, kurioje nurodyta, kad aprašytos sąlygos tenkinamos. Atitinkami matavimai turi būti atlikti pagal Reglamento (ES) 2019/2021 III priedo nuostatas.

Vykdydamas c punkte nurodytą reikalavimą, pareiškėjas pateikia atitinkamus produkto dokumentų puslapius.

2 kriterijus— Ribojamos cheminės medžiagos

2.1. Draudžiamos ar ribojamos cheminės medžiagos

Medžiagų, kurios nustatytos pagal Europos Parlamento ir Tarybos reglamento (EB) Nr. 1907/2006 (4) 59 straipsnį, arba medžiagų ir mišinių, kurie pagal Europos Parlamento ir Tarybos reglamentą (EB) Nr. 1272/2008 (5) priskiriami 1 lentelėje išvardytoms pavojingumo klasėms ir kategorijoms ir žymimi susijusiais pavojingumo frazių kodais, naudojimas produkte, nustatytuose surenkamuosiuose mazguose ir sudedamosiose dalyse ribojamas pagal 2.1 kriterijaus a ir c punktus. Šiam kriterijui nustatyti labai didelį susirūpinimą keliančių cheminių medžiagų (SVHC) kandidatinis sąrašas ir pavojingumo klasės, kategorijos ir susiję pavojingumo frazių kodai sugrupuoti 1 lentelėje. 2.1. kriterijaus b punkte nurodyti taikomi konkrečių cheminių medžiagų naudojimo apribojimai.

1 lentelė

Labai didelį susirūpinimą keliančių cheminių medžiagų (SVHC) kandidatinio sąrašo ir pavojingumo klasių, kategorijų ir susijusių pavojingumo frazių kodų grupavimas

1 pavojaus grupė — Medžiagos, įtrauktos į labai didelį susirūpinimą keliančių cheminių medžiagų kandidatinį sąrašą — Kancerogeninės, mutageninės ir (arba) toksiškos reprodukcijai 1A arba 1B kategorijos medžiagos: H340, H350, H350i, H360, H360F, H360D, H360FD, H360Fd, H360Df 2 pavojaus grupė — 2 kategorijos kancerogeninės, mutageninės ir (arba) toksiškos reprodukcijai medžiagos: H341, H351, H361f, H361d, H361fd, H362 — 1 kategorijos toksiškumas vandens organizmams: H400, H410 — 1 ir 2 kategorijų ūmus toksiškumas: H300, H310, H330 — 1 kategorijos toksiškumas įkvėpus: H304 — 1 kategorijos specifinis toksiškumas konkrečiam organui (STOT): H370, H372 3 pavojaus grupė — 2, 3 ir 4 kategorijų toksiškumas vandens organizmams: H411, H412, H413 — 3 kategorijos ūmus toksiškumas: H301, H311, H331, EUH070 — 2 kategorijos STOT: H371, H373

2.1a. Labai didelį susirūpinimą keliančių cheminių medžiagų naudojimo apribojimas

Cheminių medžiagų, kurios atitinka Reglamento (EB) Nr. 1907/2006 57 straipsnyje nurodytus kriterijus ir yra nustatytos pagal to paties reglamento 59 straipsnyje aprašytą procedūrą bei įtrauktos į labai didelį susirūpinimą keliančių autorizuotinų cheminių medžiagų kandidatinį sąrašą, negali būti sąmoningai pridedama į produktą, jei jų koncentracija yra didesnė kaip 0,10 % (masės). Tas pats apribojimas taikomas ir 2 lentelėje išvardytiems surenkamiesiems mazgams, kurie sudaro produkto dalį. Nukrypti nuo šio reikalavimo negali būti leidžiama.

2 lentelė

Surenkamieji mazgai ir sudedamosios dalys, kuriems taikomas 2.1a kriterijus

Spausdintinės plokštės (spausdintinės laidų plokštės, automatiškai įvestos pagrindinės plokštės, elektrinės galios plokštės (maitinimo šaltiniai) ir modulių plokštės) > 10 cm2 Elektros laidai / kabeliai (agreguoti) Išoriniai kabeliai (elektros kabeliai (nuolatinės ir kintamosios srovės elektros laidai), (modemo kabelis ir LAN kabelis, jei taikoma), HDMI kabelis ir RCA kabelis) Išorinis korpusas (nugarėlės dangtis, priekinis rėmas (apvadas) ir stovai) Nuotolinio valdymo pultelio išorinis korpusas Šviesos diodų foninis apšvietimas (šviesos diodų komplektai)

Šį reikalavimą perduodami išvardytų surenkamųjų mazgų / sudedamųjų dalių tiekėjams pareiškėjai gali atlikti išankstinį patikrinimą pagal REACH kandidatinį sąrašą naudodamiesi IEC 62474 deklaruotinų medžiagų sąrašu (6). Tikrinimas turi būti grindžiamas medžiagų buvimo gaminyje galimybės nustatymu.

Vertinimas ir patikra. Pareiškėjas parengia deklaracijas, kad produkte ir surenkamuosiuose mazguose nėra labai didelį susirūpinimą keliančių cheminių medžiagų, kurių koncentracija būtų lygi 2 lentelėje nustatytoms riboms arba jas viršytų. Deklaracijos turi būti parengtos remiantis naujausiu Europos cheminių medžiagų agentūros (7) paskelbtu kandidatiniu sąrašu, galiojančiu ES ekologinio ženklo paraiškos pateikimo dieną. Jei deklaracijos parengtos remiantis išankstiniu patikrinimu pagal kandidatinį sąrašą remiantis standartu IEC 62474, pareiškėjas taip pat pateikia atrinktų medžiagų sąrašą, kurį jis pateikė surenkamųjų mazgų tiekėjams. Naudota standarto IEC 62474 deklaruotinų medžiagų sąrašo versija turi atitikti naujausią kandidatinį sąrašą.

Deklaracijas tiesiogiai kompetentingoms įstaigoms gali pateikti ir bet kuris pareiškėjo tiekimo grandinės tiekėjas.

2.1b. Konkrečių pavojingųjų medžiagų naudojimo apribojimai

3 lentelėje išvardytų pavojingųjų cheminių medžiagų negali būti sąmoningai pridedama į nurodytus surenkamuosius mazgus ir sudedamąsias dalis arba juose susidaryti, jeigu jų koncentracija siekia arba viršija nustatytas koncentracijos ribas.

3 lentelė

Surenkamiesiems mazgams ir sudedamosioms dalims taikomi medžiagų naudojimo apribojimai

Cheminių medžiagų grupė Apribojimo taikymo sritis (cheminės medžiagos ir surenkamieji mazgai ir (arba) sudedamosios dalys) Koncentracijos ribinė vertė (jei taikoma) i) Lydmetalis ir kontaktai Negalima taikyti Europos Parlamento ir Tarybos direktyvoje 2011/65/ES (8) nurodytos 8b išimties dėl kadmio naudojimo elektriniuose kontaktuose. 0,01 % masės Tyrimo metodas: IEC 62321–5 ii) Polimerų stabilizatoriai, dažikliai ir teršalai Išoriniuose kabeliuose neturi būti šių organoalavo stabilizatorių junginių, priskiriamų 1 ir 2 pavojaus grupėms: dibutilalavo oksido; dibutilalavo diacetato; dibutilalavo dilaurato; dibutilalavo maleato; dioktilalavo oksido; dioktilalavo dilaurato. netaikoma Vaizduoklio išoriniame korpuse neturi būti šių dažiklių: azodažiklių, galinčių skilti į Reglamento (EB) Nr. 1907/2006 8 priedėlyje išvardytus kancerogeninius arilo aminus, ir (arba) dažiklių junginių, įtrauktų į IEC 62474 deklaruotinų medžiagų sąrašą. netaikoma Jokiuose toliau išvardytų produktų išorės plastikiniuose ar dirbtinės gumos paviršiuose neturi būti prie 1 ir 2 pavojų grupių priskiriamų policiklinių aromatinių angliavandenilių, kurių koncentracija atitiktų arba viršytų pavienės medžiagos ar bendros suminės koncentracijos ribą: išoriniuose kabeliuose; nuotolinio valdymo pultelio išoriniame korpuse; nuotolinio valdymo pultelio guminėse dalyse. Turi būti patikrinta, ar nėra šių policiklinių aromatinių angliavandenilių (jei yra, kokia jų koncentracija): Pagal Reglamentą (EB) Nr. 1907/2006 ribojami PAH: benzo[a]pirenas; benz[e]pirenas; benz[a]antracenas; chrizenas; benz[b]fluorantenas: benz[j]fluorantenas; benz[k]fluorantenas; dibenzo[a,h]antracenas. Papildomi PAH, kuriems taikomi apribojimai: acenaftenas; acenaftilenas; antracenas; benzo[ghi]perilenas; fluorantenas; fluorenas; indeno(1,2,3-cd)pirenas; naftalenas; fenantrenas; pirenas. pavienių PAH, kurių naudojimas ribojamas pagal Reglamentą (EB) Nr. 1907/2006, koncentracijos riba yra 1 mg/kg. Visų 18 išvardytų policiklinių aromatinių angliavandenilių bendra suminė koncentracijos riba – ne daugiau kaip 10 mg/kg. Bandymo metodas: AfPS GS 2014:01 PAK. iii) Biocidiniai produktai Nuotolinio valdymo pultelio išoriniame korpuse ir guminėse dalyse neturi būti antibakterinio poveikio biocidinių produktų. netaikoma iv) Gyvsidabris foninio apšvietimo šaltiniuose Negalima taikyti Direktyvoje 2011/65/ES nurodytos 3 išimties dėl gyvsidabrio naudojimo šaltojo katodo liuminescencinėse lempose ir liuminescencinėse lempose su išoriniais elektrodais. netaikoma v) Stiklo skaidrinimo medžiagos Skystakristalių vaizduoklių stiklo ir ekraną dengiančio stiklo sudėtyje neturi būti naudojama arseno ar jo junginių. 0,0050 % masės vi) Chloro pagrindo plastikai Plastikinėse dalyse, kurių svoris > 25 g, negali būti chlorintų polimerų. Pastaba. Šio konkretaus reikalavimo papunkčio taikymo tikslais kabelio plastikinė izoliacija plastikine dalimi nelaikoma. netaikoma vii) Ftalatai Išoriniuose maitinimo kabeliuose negali būti diizononilftalato (DINP) ir diizodecilftalato (DIDP). netaikoma

Vertinimas ir patikra. Pareiškėjas pateikia atitikties deklaracijas ir bandymų ataskaitas pagal 3 lentelėje pateiktus reikalavimus. Atitinkamo gamybos modelio ir visų susijusių tiekėjų bandymų ataskaitos, kai jų reikalaujama, turi galioti pateikiant paraišką. Jei tą pačią techninę specifikaciją atitinkantys surenkamieji mazgai ar sudedamosios dalys gaunami iš skirtingų tiekėjų, turi būti atliekami kiekvieno tiekėjo dalių bandymai (kai taikoma). Deklaracijas / bandymų ataskaitas tiesiogiai kompetentingoms įstaigoms gali pateikti ir bet kuris pareiškėjo tiekimo grandinės tiekėjas.

2.1c. Cheminių medžiagų, klasifikuotų pagal Reglamentą (EB) Nr. 1272/2008, apribojimai

Į 4 lentelėje apibrėžtus surenkamuosius mazgus ir sudedamąsias dalis negali būti sąmoningai pridėta antipirenų ir plastifikatorių, pagal Reglamentą (EB) Nr. 1272/2008 priskirtų bet kurioms 1 lentelėje išvardytoms pavojingumo klasėms ir kategorijoms priskiriant susijusius pavojingumo frazių kodus, jei jų koncentracija yra 0,10 % (masės) arba didesnė.

4 lentelė

Surenkamieji mazgai ir sudedamosios dalys, kuriems taikomas 2.1c kriterijus

Dalys, kuriose yra antipirenų — spausdintinės plokštės — išoriniai kabeliai — vaizduoklio išorinis korpusas Dalys, kuriose yra plastifikatorių — išoriniai kabeliai — vidaus elektros laidai — vaizduoklio išorinis korpusas

Pavojingų antipirenų ir plastifikatorių naudojimo išimtys

Antipirenų ir plastifikatorių, atitinkančių priskyrimo pavojingumo klasėms ir kategorijoms, įskaitant susijusius pavojingumo frazių kodus, kriterijus pagal 1 lentelę, naudojimui taikoma 2.1c kriterijaus reikalavimų išimtis, jei jie atitinka 5 lentelėje nurodytas sąlygas.

5 lentelė

Nuo apribojimų, taikomų pagal Reglamentą (EB) Nr. 1272/2008 klasifikuojamoms cheminėms medžiagoms, nukrypti leidžiančios nuostatos ir taikytinos sąlygos

Cheminės medžiagos arba mišinio tipas Taikymas Pavojingumo klasės ir kategorijos, įskaitant pavojingumo frazės kodus, kuriems taikoma išimtis, ir išimties taikymo sąlygos Antipirenai Spausdintinės plokštės Taikoma antipirenų, priskiriamų prie 3 pavojaus grupės, ir tetrabrombisfenolio A (priskiriamo prie 2 pavojaus grupės) naudojimo išimtis. Išoriniai kabeliai Taikoma antipireno ir jo sinergiklio, priskiriamų prie 3 pavojaus grupės, ir stibio trioksido (Sb2O3), priskiriamo prie 2 pavojaus grupės, naudojimo išimtis. Vaizduoklio išorinis korpusas Taikoma antipirenų ir jų sinergiklių, priskiriamų prie 2 ir 3 pavojaus grupių, naudojimo išimtis. Plastifikatoriai Vaizduoklio išoriniai kabeliai, vidiniai elektros laidai ir išorinis korpusas Taikoma plastifikatorių, priskiriamų prie 3 pavojaus grupės, naudojimo išimtis.

Vertinimas ir patikra. Pareiškėjas pateikia atitikties 2.1c kriterijui deklaraciją. Su deklaracija pateikiamas antipirenų, plastifikatorių ir metalų priedų ir dangų, naudojamų 4 lentelėje išvardytuose surenkamuosiuose mazguose ir sudedamosiose dalyse, sąrašas kartu su saugos duomenų lapu, pagrindžiančiu jų priskyrimą arba nepriskyrimą prie pavojaus grupių.

Dėl 5 lentelėje išvardytų cheminių medžiagų ir mišinių, kuriems taikoma išimtis, pareiškėjas pateikia įrodymą, kad įvykdytos visos išimties taikymo sąlygos. Jei reikalaujama pateikti bandymų ataskaitas, jos turi galioti gamybos modelio paraiškos pateikimo metu.

Deklaracijas / bandymų ataskaitas tiesiogiai kompetentingoms įstaigoms gali pateikti ir bet kuris pareiškėjo tiekimo grandinės tiekėjas.

2.2. Priemonės, skirtos fluorintų šiltnamio efektą sukeliančių dujų (ŠESD) išmetalams mažinti tiekimo grandinėje

Pareiškėjas iš skystakristalio vaizduoklio tiekėjų surenka tokią informaciją, liudijančią, kad jie ėmėsi veiksmų gamybos proceso metu išmetamam ŠESD kiekiui mažinti, įskaitant jų įrengtas išmetamųjų teršalų kiekio mažinimo sistemas:

(a) informaciją apie taip, kurios konkrečiai fluorintos šiltnamio efektą sukeliančios dujos yra naudojamos ir kurių kiekis mažinamas;

(b) metinio fluorintų šiltnamio efektą sukeliančių dujų išmetimo intensyvumo duomenis (pagamintų plokščiųjų vaizduoklių (masyvo stiklo) kg CO2 ekv./m2) gamybos vietose per paskutinius metus;

(c) kiekvienos rūšies naudojamų fluorintų šiltnamio efektą sukeliančių dujų sunaikinimo ar pašalinimo veiksmingumo (SPV) taikant išmetamųjų teršalų kiekio mažinimo sistemą duomenis.

Vertinimas ir patikra. Pareiškėjas kompetentingai įstaigai pateikia patvirtinamuosius dokumentus, kuriuose pateikiama pirmiau nurodyta informacija, gauta iš vaizduoklio tiekėjų. Dokumentus tiesiogiai kompetentingoms įstaigoms gali pateikti ir bet kuris pareiškėjo tiekimo grandinės tiekėjas.

3 kriterijus. Pataisomumas ir komercinė garantija

(a) Konstrukcijos tinkamumas taisyti: i) toliau išvardytos elektroninių vaizduoklių atsarginės dalys turi būti pasiekiamos ir pakeičiamos naudojant komerciškai prieinamus įrankius (t. y. visus įrankius, išskyrus nuosavybinius įrankius, pvz., atsuktuvą, mentelę, reples ar pincetą): — ekrano mazgas ir šviesos diodų foninio apšvietimo įrenginiai, — stovai ir — galios ir valdymo grandinių plokštės; ii) elektroninio vaizduoklio nugarėlės dangčiui tvirtinti nenaudojami klijai, kuriuos reikia pašalinti šiluma ar cheminiais produktais; iii) korpuso dalyse nėra elektroninių mazgų, kurių negalima pašalinti naudojant komerciškai prieinamus įrankius.

(b) Taisymo instrukcijos. Pareiškėjas viešai ir nemokamai pateikia aiškias ardymo ir taisymo instrukcijas (pvz., spausdintinę arba elektroninę kopiją, vaizdo įrašą), kaip gaminį išardyti jo nesugadinus, kad būtų galima pakeisti svarbiausius atnaujinamus arba taisomus komponentus arba dalis.

(c) Taisymo ir techninės priežiūros informacija. Naudojimo instrukcijoje arba gamintojo interneto svetainėje naudotojui turėtų būti pateikiama informacija, kur kreiptis dėl elektroninio vaizduoklio profesionalaus taisymo ir techninės priežiūros, ir, jei reikia, nurodomi kontaktiniai duomenys bei gamintojo rekomenduojama atsarginių dalių kaina. Garantiniu laikotarpiu, nurodytu e punkte, gali būti reikalaujama naudotis tik pareiškėjo įgaliotųjų paslaugų teikėjų paslaugomis.

(d) Galimybė įsigyti atsarginių dalių. Pareiškėjas užtikrina, kad po to, kai baigiamas gaminti modelis, dar bent 8 metus būtų galima viešai įsigyti originalių arba modeliui tinkamų atsarginių dalių (paminėtų a punkto i papunktyje ir nurodytų Reglamento (ES) 2019/2021 II priedo D skirsnio „Medžiagų panaudojimo efektyvumo reikalavimai“ 5 punkte „Galimybė įsigyti atsarginių dalių“).

(e) Komercinė garantija. Nepažeisdamas nacionalinės teisės aktais nustatytų teisinių įpareigojimų pardavėjui dėl teisinių ir komercinių garantijų, pareiškėjas be papildomo mokesčio suteikia bent 3 metų komercinę garantiją, kurios laikotarpiu pardavėjas turi užtikrinti, kad prekės atitiktų pirkimo–pardavimo sutartį. Ši garantija apima techninės priežiūros paslaugų sutartį, kurioje numatyta paimti gaminį iš naudotojo ir jį grąžinti atgal tais atvejais, kai produktas taisomas ne vietoje.

(f) Prireikus informacija apie taisymą, atsargines dalis ir komercinę garantiją pateikiama neįgaliesiems prieinamu formatu, laikantis Direktyvoje (ES) 2019/882 nurodytų prieinamumo reikalavimų.

Vertinimas ir patikra. Pareiškėjas kompetentingai institucijai deklaruoja, kad šiuos reikalavimus produktas atitinka. Be to, pareiškėjas pateikia:

(a) išskleistąją schemą, kurioje parodyta, kaip korpuso dalys, vidinė struktūra ir elektriniai / elektroniniai mazgai sumontuoti produkte;

(b) komercinės garantijos kopiją;

(c) taisymo instrukcijų kopiją;

(d) naudojimo instrukcijos kopiją;

(e) viešai prieinamą įgaliotųjų atsarginių dalių prekybos atstovų sąrašą.

4 kriterijus. Tvarkymas gyvavimo ciklo pabaigoje

4.1. Medžiagų pasirinkimas ir informacija perdirbamumui gerinti

(a) Plastiko perdirbamumas. (i) Plastikinės dalys, kurių masė didesnė nei 25 gramai, turi būti sudarytos iš vieno polimero arba polimerų mišinio ar lydinio, kurį galima perdirbti. (ii) Dažai ir dangos neturi reikšmingo poveikio iš šių komponentų pagaminto plastiko atsparumui juos perdirbant, taip pat atliekant bandymą pagal ISO 180 [1] arba lygiavertį standartą. (iii) Plastikiniuose gaubtuose neturi būti įlietų ar priklijuotų metalinių intarpų, nebent juos galima pašalinti naudojantis įprastais įrankiais. (iv) Korpusai, gaubtai ir apvadai, kurių sudėtyje yra antipirenų, turi būti perdirbami. [1] pastaba : Taikant šį kriterijų, reikšmingas poveikis apibrėžiamas kaip perdirbtos dervos santykinio smūginio stiprio, nustatomo Izodo bandymu pagal ISO 180 standartą, sumažėjimas daugiau kaip 25 %.

(b) Perdirbimą palengvinanti informacija. 1. Plastikinės dalys, kurių masė didesnė nei 25 gramai, turi būti paženklintos pagal ISO 11469 ir ISO 1043 1–4 skirsnius. Jeigu plastikinės dalys yra sunkesnės nei 100 gramų, ženklai turėtų būti pakankamai dideli ir matomoje vietoje, kad juos būtų galima lengvai atpažinti. Taikomos šio reikalavimo išimtys, nurodytos Komisijos reglamento (ES) 2019/2021 II priede (D skirsnio 2 punkte). 2. Pareiškėjas profesionaliems atliekų sektoriaus veiklos vykdytojams internete nemokamai teikia informaciją, susijusią su išmontavimu ir atliekų naudojimu. Ji turėtų apimti bent: a) produkto schemą, kurioje parodyta plastikinių komponentų, kuriuose yra antipirenų, vieta; b) komponentų, kuriuose yra nuodingųjų ar ekotoksiškų medžiagų, vietą.

(c) Perdirbtosios medžiagos dalis Vidutiniškai bent 10 % visos produkto plastikų masės, išskyrus spausdintines plokštes, turi sudaryti iš naudotų produktų perdirbti plastikai. Kai perdirbtosios medžiagos dalis yra didesnė nei 25 %, ekologinio ženklo teksto laukelyje gali būti įrašomas atitinkamas teiginys (žr. 6.2 kriterijų). Šis subkriterijus netaikomas produktams su metaliniu korpusu.

Vertinimas ir patikra. Pareiškėjas pateikia išskleistąją elektroninio vaizduoklio schemą arba dalių sąrašą raštu arba garso ir vaizdo formatu. Joje turi būti parodytos didesnės nei 25 gramų svorio plastikinės dalys, jų polimerų sudėtis ir jų ISO 11469 ir 1043 ženklai. Ženklų matmenys ir vietos turi būti parodyti iliustracijose ir, kai taikomos išimtys, pateiktas jų techninis pagrindimas.

Pareiškėjas pateikia profesionaliems veiklos vykdytojams teikiamą informaciją apie išmontavimą ir atliekų naudojimą ir nurodo internetinės svetainės, kurioje ji teikiama, adresą.

Pareiškėjas įrodo perdirbamumą pateikdamas įrodymų, kad plastikai pavieniui arba visi kartu nepadaro tokio poveikio juos perdirbus gauto plastiko techninėms savybėms, kad jo negalima būtų kartotinai panaudoti elektroniniuose produktuose. Tai galėtų būti:

— patyrusio plastikų perdirbėjo arba leidimą pagal Europos Parlamento ir Tarybos direktyvos 2008/98 (9) 23 straipsnį turinčio atliekų tvarkymo veiklos vykdytojo deklaracija;

— nepriklausomos laboratorijos ar patyrusio plastikų perdirbėjo atliktų bandymų rezultatai;

— ekspertų ir pramonės sektoriaus recenzuota techninė literatūra, taikytina ES.

Pareiškėjas taip pat pateikia trečiosios šalies patvirtinimą dėl perdirbtosios medžiagų dalies ir jų atsekamumo. Patvirtinimui pagrįsti gali būti naudojamas perdirbėjų sertifikatas pagal EuCertPlast sertifikavimo schemą arba lygiavertis dokumentas.

4.2. Konstrukcijos tinkamumas išardyti ir perdirbti

(a) Toliau nurodytas produkto tikslines dalis rankiniu būdu turi galėti išmontuoti vienas asmuo (t. y. vienu metu turi reikėti atlaisvinti ne daugiau kaip vieną jungtį), naudojant įprastus komerciškai prieinamus įrankius (t. y. reples, atsuktuvus, pjaustytuvus ir plaktukus, kurie apibrėžti standartuose ISO 5742, ISO 1174, ISO 15601): (i) spausdintines > 10 cm2 plokštes; (ii) plonasluoksnių tranzistorių > 100 cm2 bloką ir plėvelių laidininkus; (iii) polimetilmetakrilato (PMMA) plokštės šviesos kreiptuvą.

(b) Bent vieną iš toliau nurodytų pasirenkamų komponentų (jei taikoma) taip pat turi būti įmanoma rankiniu būdu išardyti naudojant komerciškai prieinamus įrankius: i) šviesos diodų foninio apšvietimo įrenginius; ii) garsiakalbių magnetus (kai vaizduoklis yra 25 colių arba didesnis); iii) HDD kaupiklį (jei taikoma išmaniesiems įrenginiams).

Vertinimas ir patikra. Pareiškėjas pateikia:

bandymo ataskaitą, kurioje aprašoma išardymo seka, įskaitant išsamų a punkte išvardytų komponentų ir pasirinkto vieno ar kelių iš b punkte nurodytų komponentų išėmimo etapų, įrankių ir procedūrų išsamų aprašymą.

5 kriterijus. Įmonių socialinė atsakomybė

5.1. Darbo sąlygos gamyklose

Atsižvelgiant į Tarptautinės darbo organizacijos (TDO) trišalę deklaraciją dėl tarptautinio verslo įmonių ir socialinės politikos principų, JT pasaulinį susitarimą (2 ramstis), JT pagrindinius verslo ir žmogaus teisių principus ir EBPO gaires tarptautinėms įmonėms, pareiškėjas turi gauti vietoje atliktu auditu grindžiamą trečiosios šalies patvirtinimą, kad produkto galutinio surinkimo įmonėje (-ėse) laikomasi taikytinų principų, įtrauktų į TDO konvencijas ir papildomas toliau nurodytas nuostatas.

TDO pagrindinės konvencijos

a) Vaikų darbas: i. 1973 m. Konvencija dėl minimalaus įdarbinimo amžiaus (Nr. 138); ii. 1999 m. Konvencija dėl nepriimtino vaikų darbo uždraudimo ir neatidėliotinų veiksmų tokiam darbui panaikinti (Nr. 182);

b) Prievartinis ir priverčiamasis darbas: i. 1930 m. Konvencija dėl priverstinio ar privalomojo darbo (Nr. 29) ir Konvencijos dėl priverstinio ar privalomojo darbo 2014 m. protokolas; ii. 1957 m. Konvencija dėl priverstinio darbo panaikinimo (Nr. 105);

c) Asociacijų laisvė ir teisė į kolektyvines derybas: i. 1948 m. Konvencija dėl asociacijų laisvės ir teisės jungtis į organizacijas gynimo (Nr. 87); ii. 1949 m. Konvencija dėl teisės jungtis į organizacijas ir vesti kolektyvines derybas principų taikymo (Nr. 98);

d) Diskriminacija: i. 1951 m. Konvencija dėl vienodo atlyginimo vyrams ir moterims už lygiavertį darbą (Nr. 100); ii. Konvencija dėl diskriminacijos darbo ir profesinės veiklos srityje (Nr. 111).

Papildomos nuostatos

a) Darbo valandos: i. 1919 m. TDO Konvencija dėl aštuonių valandų darbo dienos ir 48 valandų darbo savaitės pramonės įmonėse nustatymo (Nr. 1);

b) Darbo užmokestis: i. 1970 m. TDO Konvencija dėl minimalaus darbo užmokesčio nustatymo (Nr. 131) ii. Pragyvenimą užtikrinantis darbo užmokestis. Pareiškėjas užtikrina, kad už įprastą darbo savaitę (neviršijančią 48 valandų) mokamo darbo užmokesčio (neįskaitant mokesčių, priemokų, išmokų ar apmokamų viršvalandžių) pakaktų darbuotojo ir keturių asmenų šeimos pagrindiniams poreikiams (būsto, energijos, mitybos, drabužių, sveikatos priežiūros, švietimo, geriamojo vandens, vaikų priežiūros ir transporto išlaidoms) patenkinti ir tam tikroms diskrecinėms pajamoms užtikrinti. Įgyvendinimo auditas atliekamas pagal SA8000 (10) rekomendacijas dėl darbo užmokesčio;

c) Darbuotojų sveikata ir sauga: i. 1990 m. TDO Konvencija dėl saugumo darbe naudojant chemines medžiagas (Nr. 170); ii. 1981 m. TDO Konvencija dėl darbuotojų saugos ir sveikatos (Nr. 155).

Vietose, kuriose teisė į asociacijų laisvę ir kolektyvines derybas ribojama teisės aktais, įmonė neriboja darbuotojų laisvės kurti alternatyvius mechanizmus skundams pareikšti ir jų teisėms dėl darbo ir įdarbinimo sąlygų ginti ir turi pripažinti teisėtas darbuotojų asociacijas, su kuriomis ji gali užmegzti dialogą su darbo vieta susijusiais klausimais.

Audito procesas turi apimti konsultacijas su išorės suinteresuotosiomis šalimis – nepriklausomomis pramonės sektoriaus organizacijomis – vietos teritorijose, įskaitant profesines sąjungas, bendruomenių organizacijas, NVO ir darbo ekspertus. Prasmingos konsultacijos turi vykti bent su dviem suinteresuotosiomis šalimis, atstovaujančiomis dviem skirtingiems pogrupiams.

ES ekologinio ženklo galiojimo laikotarpiu pareiškėjas paskelbia apibendrintus audito rezultatus ir pagrindinius duomenis (įskaitant išsamią informaciją apie: a) tai, kiek būta kiekvienos darbo teisės ir darbuotojų saugos ir sveikatos (DSS) standarto pažeidimų atvejų, ir jų rimtumą; b) taisomųjų veiksmų strategiją, jeigu taisomieji veiksmai apima prevenciją pagal JT pasaulinio susitarimo koncepciją; c) pasikartojančių pažeidimų pagrindinių priežasčių vertinimą, parengtą pasikonsultavus su suinteresuotosiomis šalimis, įskaitant informaciją apie tai, su kuo buvo konsultuojamasi, kokie klausimai buvo iškelti, kaip tai paveikė taisomųjų veiksmų planą); informacija skelbiama internete, kad veiksmingumo įrodymai būtų pasiekiami suinteresuotiesiems vartotojams.

Vertinimas ir patikra. Atitiktį šiems reikalavimams pareiškėjas įrodo pateikęs kiekvienos modelio (-ių), kurį (-iuos) ketinama ženklinti ekologiniu ženklu, galutinio surinkimo gamyklos naujausio elgesio kodekso versijos, kuri turi atitikti aukščiau nurodytas nuostatas, kopiją ir pagrindžiamąsias audito ataskaitas, taip pat nuorodą į interneto svetainę, kurioje yra paskelbti rezultatai ir išvados.

Trečiosios šalies auditą atlieka auditoriai, kompetentingi vertinti pramonės gamybos vietų atitiktį socialiniams standartams ar elgesio kodeksams, arba valdžios įstaigos paskirtas (-i) darbo inspektorius (-iai), jei valstybė yra ratifikavusi TDO Konvenciją dėl darbo inspekcijos (1947 m., Nr. 81) ir TDO stebėjimo duomenys rodo, kad darbo inspekcijos sistema efektyvi ir apima pirmiau išvardytas sritis (11).

Priimami galiojantys sertifikatai, išduoti pagal trečiosios šalies sistemas arba inspektavimo procesus, kuriais (drauge arba atskirai) atliekamas pagrindinėse TDO konvencijose ir papildomose nuostatose dėl darbo valandų, atlygio ir sveikatos bei saugos ir konsultacijų su išorės suinteresuotosiomis šalimis išvardytų taikomų principų laikymosi auditas. Šie sertifikatai turi būti ne senesni kaip 12 mėnesių.

5.2. Naudingųjų iškasenų pirkimas iš nekonfliktinių zonų

Pareiškėjas remia atsakingą medžiagų (alavo, tantalo, volframo, jų rūdų ir aukso) gavybą iš konfliktinių ir didelės rizikos zonų, t. y.:

(i) atlieka išsamų patikrinimą pagal EBPO išsamaus patikrinimo rekomendacijas dėl atsakingo naudingųjų iškasenų tiekimo iš konfliktinių ir didelės rizikos zonų grandinių (angl. OECD Due Diligence Guidance for Responsible Supply Chains of Minerals from Conflict-Affected and High-Risk Areas), ir

(ii) laikosi EBPO nuostatų, o konfliktinėse ir didelės rizikos zonose skatina atsakingą nurodytų naudingųjų iškasenų, kurios perdirbtos naudojamos produkto sudedamosiose dalyse, gavybą ir prekybą tomis iškasenomis.

Vertinimas ir patikra. Pareiškėjas deklaruoja, kad laikomasi šių reikalavimų ir pateikia šią papildomą informaciją:

— ataskaitą, kurioje aprašomi atlikti keturių nurodytų mineralų tiekimo grandinės išsamaus patikrinimo veiksmai. Taip pat priimami patvirtinamieji dokumentai, pvz., pagal Europos Sąjungos atitikties sistemą išduoti sertifikatai;

— nurodo sudėtinę (-es) dalį (-is), kurioje (-se) yra nustatytų mineralų, jos (jų) tiekėją (-us) ir kokia atsakingą pirkimą užtikrinančia tiekimo grandinės sistema arba projektu naudotasi.

6 kriterijus. Informaciniai kriterijai

6.1. Informacija naudotojams

Su parduodamu produktu pateikiama naudotojui svarbi informacija, kaip jį tinkamai ekologiškai naudoti ir šalinti.

Produkto pakuotėje ir (arba) prie produkto pridedamame dokumente pateikiama kontaktinė informacija (telefonas ir (arba) el. paštas) ir nuoroda į informaciją internete naudotojams, kurie turi klausimų ar kuriems reikia specialių patarimų dėl elektroninio vaizduoklio naudojimo ar šalinimo. Informacija apima bent jau toliau nurodytus duomenis (kai taikoma):

(a) energijos sąnaudos: energijos naudojimo efektyvumo klasė pagal Deleguotąjį reglamentą (ES) 2019/2013. Didžiausias kiekvienos veiksenos energijos poreikis. Be to, pateikiami nurodymai, kaip naudotis aparato energijos taupymo režimu, ir informacija, kad efektyviau naudojant energiją jos sunaudojama mažiau ir taip sutaupoma pinigų, nes mažėja sąskaitos už sunaudotą elektros energiją;

(b) šie nurodymai, kaip galima sumažinti energijos sąnaudas: (i) išjungus gaminį iš tinklo arba išjungus kietąjį išjungimo jungiklį (jei jis yra), įrenginys (beveik) nevartos elektros energijos; (ii) nustačius budėjimo būseną produktas naudos mažiau energijos, tačiau vis dėlto šiek tiek jos naudos; (iii) pastaba, kad ekrano užsklanda (kompiuterių vaizduoklių) gali neleisti nenaudojamam vaizduokliui persijungti į energijos taupymo režimą. Todėl užtikrinus, kad vaizduoklyje neįsijungtų ekrano užsklanda, galima sumažinti energijos sunaudojimą; (iv) pastaba, kad dėl sparčiosios paleisties funkcijos gali padidėti energijos sąnaudos; (v) pastaba, kad integruotos funkcijos, kaip antai skaitmeninių signalų imtuvas (pvz., DVB-T) arba įrašymo įrenginiai standiesiems diskams gali prisidėti prie energijos sąnaudų mažinimo, jeigu dėl jų išorės prietaisai tampa nebereikalingi;

(c) jungimas į tinklą: informacija apie tai, kaip išjungti tinklo funkcijas;

(d) kietojo išjungiklio padėtis;

(e) informacija apie tai, kad prailginus produkto eksploatavimo laikotarpį sumažinamas bendras poveikis aplinkai;

(f) nurodymai, kaip pailginti produkto eksploatavimo laiką: (i) aiškūs produkto ardymo ir taisymo nurodymai siekiant, kad jis nebūtų sugadintas ardant tam, kad būtų pakeisti svarbiausi komponentai arba taisomos dalys; (ii) informacija naudotojui, kur kreiptis dėl produkto profesionalaus taisymo ir techninės priežiūros, nurodant kontaktinius duomenis, jei taikoma;

(g) nurodymai, kaip tinkamai šalinti gaminį, jei jis nebebus naudojamas – atliekų priėmimo aikštelėse arba pagal atliekų surinkimo mažmeninės prekybos vietose sistemas (jei jos egzistuoja), kurios turi atitikti Europos Parlamento ir Tarybos direktyvos 2012/19/ES reikalavimus;

(h) informacija, kad produktui suteiktas ES ekologinis ženklas, glaustai paaiškinant, ką tai reiškia, ir nurodant, kad daugiau informacijos apie ekologinį ženklą galima rasti internete adresu http://www.ecolabel.eu;

(i) popieriaus, kuriame spausdinamos naudojimo instrukcijos ir (arba) taisymo instrukcijos, sudėtyje turėtų būti perdirbtosios medžiagos ir jis neturėtų būti balintas naudojant chlorą. Siekiant išteklių taupymo, pirmenybė turi būti teikiama internetinėms versijoms.

Vertinimas ir patikra. Pareiškėjas kompetentingai įstaigai deklaruoja, kad produktas atitinka šiuos reikalavimus, ir pateikia nuorodą į elektroninę naudojimo instrukcijų ir (arba) taisymo instrukcijų versiją internete arba spausdintinę jų kopiją.

6.2. ES ekologinio ženklo etiketėje pateikiama informacija

Jei naudojamas neprivalomas ženklas, kuriame yra langelis tekstui, jame pateikiami trys iš šių punktų:

(a) didelis energijos vartojimo efektyvumas;

(b) ribojamas pavojingųjų medžiagų naudojimas;

(c) sukonstruotas taip, kad būtų lengva taisyti ir perdirbti;

(d) sudėtyje yra xy % perdirbtų plastikų iš panaudotų produktų (jei jie sudaro daugiau kaip 25 % viso produkto plastikų masės).

Pareiškėjas turi laikytis ES ekologinio ženklo gairėse pateikiamų nurodymų, kaip tinkamai naudoti ES ekologinį ženklą:

http://ec.europa.eu/environment/ecolabel/documents/logo_guidelines.pdf.

Vertinimas ir patikra. Pareiškėjas pateikia atitikties šiam kriterijui deklaraciją ir kartu pateikia didelės skiriamosios gebos produkto pakuotės nuotrauką ir (arba) iliustraciją, kurioje aiškiai matyti ženklas, registracijos arba licencijos numeris ir, jei taikoma, teiginiai, kuriuos galima pateikti etiketėje.

(1) 2017 m. liepos 4 d. Europos Parlamento ir Tarybos reglamentas (ES) 2017/1369, kuriuo nustatoma energijos vartojimo efektyvumo ženklinimo sistema ir panaikinama Direktyva 2010/30/ES (OL L 198, 2017 7 28, p. 1).

(2) https://ec.europa.eu/info/energy-climate-change-environment/standards-tools-and-labels/products-labelling-rules-and-requirements/energy-label-and-ecodesign/product-database_en.

(3) 2 aukščiausioms energijos naudojimo efektyvumo klasėms turi būti priskirti iš viso bent 25 įregistruoti konkrečios skiriamosios gebos ir tipo (televizijos aparatų, monitorių ar skaitmeninių informacinių vaizduoklių) modeliai. Jei tam tikros skiriamosios gebos ir tipo vaizduoklių įregistruota mažiau kaip 25, tos konkrečios skiriamosios gebos ir tipo vaizduokliams taikomos įregistruotiems modeliams (nepriklausomai nuo jų skaičiaus) suteiktos 2 aukščiausios energijos naudojimo efektyvumo klasės.

(4) 2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

(5) 2008 m. gruodžio 16 d. Europos Parlamento ir Tarybos reglamentas (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo, iš dalies keičiantis ir panaikinantis direktyvas 67/548/EEB bei 1999/45/EB ir iš dalies keičiantis Reglamentą (EB) Nr. 1907/2006 (OL L 353, 2008 12 31, p. 1).

(6) Tarptautinė elektrotechnikos komisija (IEC), IEC 62474. Material declaration for products of and for the electrotechnical industry, http://std.iec.ch/iec62474.

(7) ECHA, Labai didelį susirūpinimą keliančių autorizuotinų cheminių medžiagų kandidatinis sąrašas: http://www.echa.europa.eu/candidate-list-table.

(8) 2011 m. birželio 8 d. Europos Parlamento ir Tarybos direktyva 2011/65/ES dėl tam tikrų pavojingų medžiagų naudojimo elektros ir elektroninėje įrangoje apribojimo (OL L 174, 2011 7 1, p. 88).

(9) 2008 m. lapkričio 19 d. Europos Parlamento ir Tarybos direktyva 2008/98/EB dėl atliekų ir panaikinanti kai kurias direktyvas (OL L 312, 2008 11 22, p. 3).

(10) Tarptautinė socialinio atsakingumo organizacija, Tarptautinis socialinio atsakingumo standartas SA8000, http://www.sa-intl.org

(11) Žr. Tarptautinės darbo organizacijos NORMLEX (http://www.ilo.org/dyn/normlex/en) ir pagalbinės gairės naudojimo žinyne.